O nouă bucată din Autostrada de Centură A0 a Capitalei, tronsonul sudic, va fi dată în circulație în aproximativ două săptămâni. Este vorba de aproape 12 km noi pe care se va putea circula pe A0, permițând șoferilor o legătură pe autostradă în partea de sud a Capitalei între DN6, DN5 și DN4.
Constructorul turc Alsim Alarko va da în circulație în circa două săptămâni o bucată de aproape 6 km de autostradă, parte din A0 Sud Lotul 1 (16,93km), a anunțat în această săptămână șeful de la Autostrăzi, Cristian Pistol.
La aceștia se vor adăuga și cei circa 6,3 km de pe A0 Lotul 2 care fuseseră gata încă din decembrie anul trecut, dar care nu au putut fi deschiși traficului pentru că nu aveau o continuare gata. Astfel, deschiderea circulației se va face pe un total de aproape 12 kilometri din A0 Sud.
Odată cu această inaugurare pe A0 Sud șoferii vor avea o legătură neîntreruptă între trei mari drumuri naționale: DN6 (spre Alexandria), DN5 (spre Giurgiu) și DN4(spre Oltenița).
O filmare recentă realizată cu drona arată exact cum va arăta toată bucata nouă de autostradă care va fi deschisă traficului:
Constructorul turc Alsim Alarko este cel care se ocupă de execuția a două loturi de pe Autostrada de Centură A0 a Capitalei. Mai exact este vorba de Lotul 1 (16,93 km, de la A2 la Jilava) și Lotul 2 (16,3 km, de la Jilava la DN6/Bragadiru).
Lotul 2 practic a fost finalizat, iar pe 30 decembrie 2023 a fost deschisă porțiunea de aproape 10 km de la DN6 la DN5, dar restul de circa 6,3 km au rămas "muzeu", neavând atunci o continuare pentru trafic.
Autostrada Bucureștiului - Loturile constructorului turc, în întârziere
Cele două contracte de pe loturile 1 (16,93 km între A2/Cernica și Jilava) și 2 (16,30 km între Jilava și Bragadiru/DN6) ale A0Sud au fost semnate în 26.08.2019 și 09.03.2019, cu 12 luni de proiectare și 30 de execuție fiecare.
Pe A0 Sud, Lotul 1 și Lotul 2 este construit de aceeași firmă, de turcii de la Alsim Alarko. Termenele oficiale erau de 12 luni proiectare și 30 de luni garanție.
Contractul pe Lotul 1 (16,93 km între A2/Cernica și Jilava) a fost semnat în august 2019, cu lucrări demarate în martie 2021.
Contractul pe Lotul 2 (16,30 km între Jilava și Bragadiru/DN6) a fost semnat în martie 2019 și lucrările au demarat practic în august 2020.
- "Pe hârtie, termenele inițiale au fost septembrie, respectiv mai 2023. Chiar dacă antreprenorul a primit, justificat, mici extensii de timp, merită cu prisosință niște penalități deoarece le va depăși cu vreo 9 luni pe ambele tronsoane", scria Asociația Pro Infrastructura când acuza constructorul turc de slabă mobilizare pe șantier.
În prezent România are 1.004 kilometri de autostradă și 85 de kilometri de drum expres.
Hartă - Autostrada A0 Sud pe loturi
Autostrada de Centură Sud A0 - Lotul 2
Lungime: 16,3 km (CF 902 - DN6), două noduri rutiere - cu DN6 și DN5.
Cost: 751 mil lei fără TVA
Constructor: Alsim Alarko Sanayi Tesisleri ve Ticaret AS
Execuție începută în: august/octombrie 2020
Stadiu (martie 2024): 99%
Contract semnat pe 9 martie 2019 / Licitația începută în iulie 2017
Termen de finalizare: decembrie 2023 parțial (complet: aprilie 2024)
Autostrada de Centură Sud A0 - Lotul 1
Lungime: 17 km (A2 - CF 902), două noduri rutiere - cu DN4 și A2.
Cost: 830 mil lei lei fără TVA
Constructor: Alsim Alarko Sanayi Tesisleri ve Ticaret AS
Execuție începută în: martie 2021
Stadiu (martie 2024): 89%
Contract semnat: august 2019 / Licitația începută în iulie 2017
Termen de finalizare: aprilie 2024 (parțial) / iulie 2024 (complet)
---
VEZI ȘI: